Periodisk programevaluering SV-fakultetet, Universitetet i Oslo

Bachelorprogrammet i offentlig administrasjon og ledelse, 2007

Til å stå for den periodiske evalueringen av Bachelorprogrammet i offentlig administrasjon og ledelse ved SV-fakultetet, Universitetet i Oslo, ble følgende komité oppnevnt i november 2006:

Professor Dag Album, Institutt for sosiologi og samfunnsgeografi, UiO (Fra annet fagmiljø ved Universitetet i Oslo, Komiteens administrator)

Professor Kurt Klaudi Klausen, Institut for Statskundskab, Odense, Syddansk universitet (Fra samme fagfelt ved en ekstern utdanningsinstitusjon)

Avdelingsdirektør Vivi Lassen, Statskonsult Strategi (Fra arbeidslivet utenfor akademia)
I arbeidet med evalueringen har vi gjennomgått programmets nettsider, referater fra programstyret og andre dokumenter, statistikk over opptak og gjennomføring og rapporter fra studentevalueringer. Vi har dessuten intervjuet programlederen, professor Harald Baldersheim, og de administrativt ansvarlige, tidligere og nåværende studiekonsulent, Frode Nyhamn og Joakim Bakke. Vi intervjuet også to studentrepresentanter, nåværende leder av programutvalget, Didrik Martens, og forhenværende leder, Heine Skipenes.

Vi legger her, som samlet komité, fram vår evaluering.

Programmets bakgrunn og berettigelse
Bachelorprogrammet i offentlig administrasjon og ledelse (OADM) var et av de flerfaglige programmene SV-fakultetet opprettet da Kvalitetsreformen ble satt i verk. Et av de erklærte målene med reformen var å få til kortere og mer yrkesrettet utdanning. Fakultetet så det som god bruk av ressurser og en trolig effektiv måte å øke studenttilstrømmingen på å lage program basert på flerbruk av emner. Dette programmet har bare hatt ett eget emne, et 10 studiepoengs oppgaveemne som er lagt til siste semester i studieløpet. Alle de andre emnene er utformet med tanke på å inngå i andre program. Disse programmene er disiplinbaserte. Statsvitenskap, samfunnsøkonomi og juss gir alle to emner hver i fordypningsdelen av programmet. Disse tre fagene dominerer programmet. Anbefalte emner kommer ellers fra sosiologi, psykologi, forvaltningsinformatikk og sosialantropologi. Selv om programmet ble basert på eksisterende emner, ville det etter planen ha noe annerledes og nytt å gi gjennom sammensetningen av disse emnene. 

Det var altså en pragmatisk motivering bak måten programmet ble modellert på. Men bak innholdet i programmet ligger det en strategi. Studiets eksistensberettigelse knytter seg til at det skal imøtekomme en etterspørsel som ellers ville bli overlatt til BI og Høgskolen i Oslo. Et studietilbud ved UiO kan levere kvalitetskandidater basert på et forskningsbasert program både når det gjaldt lærekrefter og vitenskapelig kompetanse. Studentene bør også velge UiO på grunn av bredden i studietilbudet. 

Det særegne når det gjelder innhold, er vekten på administrasjon og ledelse i offentlig sektor og en tverr- eller flerfaglig orientering. Tanken bak det siste er at virkeligheten kommer til uttrykk i problemfelter som er sammenvevde, komplekse og kompliserte – de er ikke i funksjonsspesialiserte eller faglig avgrensete. Kandidatene fra programmet skal med tverrfaglig kunnskap kunne benytte flere teoretiske og faglige optikker eller innfallsvinkler til å håndtere et gitt problemfelt. Det er den ene tanken med tverrfagligheten. En annen og beslektet tanke er at kandidatene ved hjelp av sin kjennskap til tenkemåten i flere disipliner bør kunne fungere som formidlere, brobyggere, mellom fagspesialiserte personer og grupper

Det må presiseres at de ansvarlige tar mål av seg til å gi tverr- og ikke flerfaglig kunnskap. Den ambisjonen må innebære at studentene ikke bare skal bli kjent med tenkemåten i flere fag og kunne forholde seg til hver av dem, men at de i tillegg skal kunne se forbindelseslinjer mellom dem og kanskje også forstå dem med et overordnet analytisk apparat. Dette er meget ambisiøst. 

Strategien vi har omtalt her, er blitt mer og mer videreutviklet i den tida programmet har vært i virksomhet.

De ansvarlige ser for seg at kandidater med denne bachelorgraden kan utføre noe tverrfaglig utredningsarbeid, at de kan fungere i førstelinjearbeid i offentlig virksomhet, og at de altså kan ha oppgaver som gruppeledere eller annet samarbeidsforløsende arbeid der det ellers er ansatte med forskjellig disiplinbakgrunn. Ambisjonene om at bachelorgraden alene vil gi yrkeskompetanse er dempet noe med årene. I nåtidas arbeidsmarked er det mulig, og i kombinasjon med tidligere yrkeserfaring er det gode muligheter. Men for flertallet av dem som kommer inn rett fra videregående, vil det være mest aktuelt å gå videre til et masterprogram. Programmet åpner for å gå videre til elleve ulike masterprogram. Men dette brede valgspekteret gjelder bare i begynnelsen, hvilke emner studentene tar i bachelorprogrammet, avgjør hvilke masterprogram som er søkbare.

Problematiske sider
Da fakultetet for noen år siden ble pålagt å redusere antall studieplasser, var et av forslagene å legge ned dette programmet. Når det kunne bli et forslag, var det fordi studiet hadde svak søkning. Frafallet var stort, klart større enn andre program, og fortsatt har ikke flere enn 20 fullført. Det kom også fram betydelig misnøye. 

Studentene var forvirret med hensyn til sammenhengen og ideen med studiet. De klaget på uklarhet om målet med studiet og hva det kan gi dem av kompetanser, særlig arbeidskompetanse. Det som har vært formidlet fra programmet, for eksempel på nettsider, har også ledet til forventninger som ikke programmet kan oppfylle. Mye av forvirringen og skuffelsen har å gjøre med meningene som tillegges uttrykkene ”offentlig” og ”ledelse”. Ledelsesaspektet i utdanningen synes å være oversolgt, spesielt i navnet på og omtalen av programmet. Studenter har forventet å lære å praktisere ledelse, mens tanken har vært at de skal lære om ledelse. En av de ansvarlige sier: ”Programmet fikk en dårlig start” og en student sier: ”Jeg brukte et år på å forstå hva det dreide seg om.” 

Forvirringen og skuffelsen beror altså delvis på at det har vært uklart eller uklart formidlet hva programmet har å tilby. Men den beror også på de sterke kreftene henimot fragmentering som ligger i organiseringen av studiet. Ikke bare skal studentene forholde seg til bidrag fra minst tre ulike fagtradisjoner. Lærerne som underviser dem, er i liten grad klar over at en del av studentene de har, deltar i det tverrfaglige bachelorprogrammet, og studenten som lærerne typisk forestiller seg de har foran seg, følger et annet program, et disiplinprogram. Studentene får liten hjelp til å tilegne seg offentlig administrasjon og ledelse som en egen faglig enhet i den undervisningen de gjennomgår. Unntaket er oppgaveemnet som kommer i siste semester. Svært mye er lagt til det. Før det kan det være vanskelig for studentene å se helheten i programmet. Da skrives den avsluttende oppgaven og trådene samles. Oppgaveemnet har tidligere hatt noe statsvitenskapelig slagside. Og det kommer sent, det forutsetter en svært steil læringskurve. Det synes å være opp til studentene å utvikle syntesen, og det er ikke gitt at de evner det. Det virker som det er økonomiemnene og de juridiske emnene studentene strever mest med. 

En ytterligere problematisk side ved programmet er liten ledelseskapasitet. Programleder og studiekonsulent bruker henholdsvis 20% og 40% av sin tid på programmet, etter det som formelt er satt opp. De har vært presset på tid i programmet, det har tatt mer tid enn det egentlig har vært rom for. Studiekonsulenten har en administrativ stilling, men vedkommende har brukt mye tid på faglige oppgaver. Programstyret har liksom de to lederne lagt ned mye arbeid og vært positive til programmet. Men det har ikke hatt tilstrekkelig autoritet overfor organer som har myndighet til å bestemme over undervisning i emnene som inngår eller burde inngå i dette programmet. Det synes som særlig Det juridiske fakultet har vært vanskelige å få med på programstyrets ønsker tross iherdig innsats fra fakultetets representant i programstyret.
Utvikling underveis og tiltak med god virkning
Programmet har fungert bedre og bedre etter hvert og synes å være i ferd med å bli vellykket. Flere studenter gjennomfører, misnøyen blant studenter er mindre, det er mer enn før klart for deltakerne hva målene for programmet er. De ansvarlige sier seg sikre på studiets eksistensberettigelse. Dette skjer uten at studiet er vesentlig endret i sin organisering og innhold. Det er forståelsen av det, ideologien for det, som er blitt mer utarbeidet og bedre spredt. Programlederen mener programmets stilling er styrket på fakultetet, og at de instituttene som leverer de ulike emnene er deres støttespiller. Studentene sier det samme. Tilfredsheten blant studentene har økt
Ledelsen er i stand til å formidle klarere hva det er programmet tilbyr både overfor potensielle søkere og overfor studentene på programmet. Flere søker på det, karakterkravene for å komme inn, er gått opp. De som kommer inn, er yngre og med annerledes forventninger enn studentene i det første kullet. Samarbeidet med programledelsen og studentene fungerer veldig bra.

Det er truffet tiltak overfor problemene med fragmenteringen. Det avsluttende emnet med oppgave gjennomføres med bedre samarbeid mellom deltakerne. Opplegget rundt den avsluttende oppgaven er blitt bedre. Det er obligatorisk oppmøte og det stilles krav til innsatsen. Det legges også vekt på at læreren som har ansvar for emnet, kjenner til økonomi i tillegg til eget fag, statsvitenskap. Studentene gir det godt skussmål, men ønsker at det kan være på 20sp, siden det faktisk er og bør være svært arbeidskrevende, så viktig som det er i studiet.

Innsatsen til programledelsen er her av stor betydning. De har vært dyktige og idealistiske ledere, både visjonært og praktisk. Dette gjelder både den faglige lederen og studiekonsulenten, til tross for at det ikke er satt av særlig mange timer til arbeidet deres med programmet. Andre medlemmer av programstyret har også bidratt. Det er satt i gang månedlige programseminarer med faglig innhold. 

Det er viktig å påpeke at studentene har vært uvanlig aktive. Ved siden av vanlig programutvalg har de egen sosial forening kalt Byråkratene, de har satt i gang en alumnusforening og egen fadderordning for nye studenter på programmet i tillegg til hytteturer og studiebesøk. Det er en svært god kultur – noe som også gir mulighet for å dekke over mulige svakheter ved programmet. Alt i alt har det sosiale fellesskapet gått foran det faglige. Men den hyppige kontakten og identifiseringen med programmet har ført til klarere ideer hos studenter av hva det er de studerer. Det faglige er kommet som et resultat av den omfattende sosialiteten. Nå er faglig-sosial virksomhet i ferd med å bli delvis institusjonalisert. Men fortsatt er den uformelle aktiviteten blant studenter noe av det viktigste programarbeidet som foregår. Det er altså fortsatt langt på vei opp til studentene å utarbeide syntesen, men dette gjøres altså for en stor del som et felles prosjekt.

En del av dette uformelle fellesskapet har vært vi-fremmende historier om hvordan programmet ble til, trusler om nedleggelse, sterk felles innsats for å bevare det, nytt liv og framtid. Vi kan lure på om det sosiale fellesskapet vil fortsette så kraftig å binde sammen nå som programmet har funnet en form, og om hvordan en eventuell svekkelse av det vil virke.

Flere av dem vi intervjuet brukte uttrykk som: ”Vi lykkes tross forutsetningene”. Med dette pekte de på hvor nødvendig det har vært med sammenbindende tiltak i et så fragmentert organisert studium.

Fortsatte forbedringsmuligheter

Det har vært en omfattende diskusjon blant deltakerne i programmet om bruken av ordet ”offentlig” i tittelen. Diskusjonen gjelder både hvor sterkt programmet i sitt innhold bør rette seg mot kunnskap om organisasjoner i offentlig sektor, og om det er gunstig markedsføring å ha det ordet i navnet. Det synes som om diskusjonen i seg selv er fruktbar i fagavklaringen. Vi fremmer ikke forslag om endringer. Den organisasjonsteoretiske kunnskapen studentene her får, kan også brukes i møte med privat virksomhet, men det synes riktig å legge vekt på de offentlige og å ha det som et kjennetegn. Arbeidet med å klargjøre profilen til programmet bør fortsette.

Det er bestemt at det også skal bli et programemne til, et innføringsemne. Dette skal føre studentene sammen og gi dem forståelse av faget og råd om hvordan de bør arbeide i emnene de skal ta gjennom. Dette emnet finnes det ennå ingen erfaringer med, men vi anser det som et godt begrunnet tiltak.

Det finnes også forslag om å utvide avslutningsemnet til 20sp. Ulempen, ved siden av økt bruk av ressurser, er at programmet ved å fjerne muligheten for et valgemne reduserer det antallet masterprogram studentene kan gå videre med. Vi har ikke grunnlag for å mene noe bestemt om hvordan dette skal avveies, men vil peke på at den avsluttende oppgaven åpenbart betyr mye for at studentene skal få til syntetiseringen.
I og med at det er de juridiske og økonomiske emnene som studentene har størst utfordringer med, kan det også være en mulighet at programledelsen går inn i en dialog med juridisk fakultet og økonomisk institutt om hvordan undervisningen kan tilrettelegges slik at den møter de utfordringene studentene fra et slikt tverrgående program har på en bedre måte enn i dag. Det vises i den forbindelse til det som allerede har skjedd på juridisk fakultet når det gjelder forvaltningsrett.

Komiteen mener videre det kan være verdt å vurdere om det burde mer organisasjonsteori inn i programmet, enten et allment organisasjonsemne eller et videregående emne i offentlig organisasjonsteori, der spesifikke offentlige problemstillinger som gjelder organisasjon og ledelse blir tatt opp.
Programmet vil snart gå over fra å være i en gründerfase til å bli rutinisert. Det er ikke gitt at den ekstraordinære innsatsen fra programmets faglige og administrative ledere vil fortsette. Den faglige lederen ønsker ikke formalisert mer tid satt av til programarbeid, fordi det vil gå ut over annen faglig virksomhet. Uansett er det åpenbart nødvendig med sterk ledelse for å holde programmet sammen innad og arbeide for det utad. Det er også spørsmål om fakultetsnivået må involveres mer, særlig i saker som gjelder andre fakulteters bidrag i programmet. Men det kan vurderes om studiekonsulenten skal få mer tid avsatt til arbeid med dette programmet, kanskje også at det bør gjøres eksplisitt hva slags omfattende, også delvis faglige, oppgaver som faktisk ligger til denne stillingen.

Når programmet ikke lenger er truet og går mer av seg selv, kan det tenkes at det sterke studentengasjementet svekkes, slik at det sosiale grunnlaget for faglig utvikling blir dårligere. Programledelsen bør støtte dette studentfellesskapet så langt råd er.

Konklusjon
Programmet hadde en svak start. På grunn av sin oppbygging har det fortsatt problematiske sider, særlig gjelder det tendensene til svak sammenheng i studieinnholdet. Det ble også foreslått lagt ned. Programmet fungerer nå klart bedre, og vi ser ikke nedlegging som aktuelt. Å legge til et innføringsemne virker som en god idé. Vi har også anbefalt at enkelte andre endringer blir vurdert. 

